Ældre mand fra Hjallerup efterlyses. Han blev sidst set på en adresse på Møllevangen i Hjallerup. Politiet opfordrer lokale til at kigge i udhuse og garager.

Siden fredag formiddag har en 81-årig mand, Ehlers Pedersen, fra Hjallerup været væk. Fredag aften satte politiet en eftersøgning i gang, da han havde forladt sit hjem Møllevangen i Hjallerup i nedtrykt sindstilstand. Det skriver politiet på Twitter. Politiet beskriver Ehlers Pedersen som værende 165-170 centimeter høj, almindelig af bygning med tyk mave og stor næse, og han har gråt og hvidt hår. Borgere i området opfordres til at holde øje i garager, udhuse og lignende og kontakte politiet på 114, hvis de har oplysninger i sagen. Sædvanligvis har den 81-årige sin cykel med sig, da han bruger den som rollator. Men cyklen står stadig ved hjemmet, og man leder derfor i lokalområdet. - Vi har ledt massivt hele natten, og nu leder vi også med hunde. Vi håber, at nogen finder ham i god behold, siger vagtchef ved Nordjyllands Politi, Poul Fastergaard. Det er pårørende og hjemmeplejen, der har slået alarm, da Ehlers Pedersen normalt kun forlader sit hjem for at handle.